Svrček, Miloš, poslanec NR SR (2023-06-16):
Ďakujem pekne za slovo, pán predsedajúci. Nebudem sa veľmi dlho vyjadrovať k téme financovania RTVS, pretože predo mnou tu vystúpili viacerí páni poslanci a pani poslankyne, ktorí otvorili túto tému. Ja by som sa skôr chcel venovať problematike financovania Tlačovej agentúry Slovenskej republiky. V rámci rozpravy predložím pozmeňujúci a doplňujúci návrh, ktorým chcem upraviť spôsob financovania Tlačovej agentúry Slovenskej republiky zo štátneho rozpočtu formou nárokovateľného príspevku, ktorého výška sa bude odvíjať od hrubého domáceho produktu. Dôvodom navrhovanej úpravy je skutočnosť, že táto inštitúcia je rovnako ako Rozhlas a televízia Slovenska verejnoprávnou inštitúciou, verejnoprávnym médiom, takže tiež by mala mať zabezpečené financovanie touto formou. Predkladám teda pozmeňujúci a doplňujúci návrh poslancov Národnej rady Slovenskej republiky Miloša Svrčeka a Milana Potockého k vládnemu návrhu zákona, ktorým sa mení a dopĺňa zákon č. 532/2010 Z. z. o Rozhlase a televízii Slovenska a o zmene a doplnení niektorých zákonov v znení neskorších predpisov. Za čl. I sa vkladá nový čl. II, ktorý znie: „Čl. II Zákon č. 385/2008 Z. z. o Tlačovej agentúre Slovenskej republiky a o zmene niektorých zákonov v znení zákona č. 547/2011 Z. z., zákona č. 352/2013 Z. z., zákona č. 32/2015 Z. z., zákona č. 176/2015 Z. z. a zákona č. 177/2018 Z. z. sa mení a dopĺňa takto: 1. V § 6 ods. 1 písm. b) znie: „b) nárokovateľný príspevok zo štátneho rozpočtu (ďalej len „nárokovateľný príspevok“) podľa § 6a,“. 2. V § 6a ods. 1 sa vypúšťa písm. c). Doterajšie písm. d) až i) sa označujú ako písm. c) až h). 3. V § 6 sa vypúšťajú odseky 2 a 3. Doterajší odsek 4 sa označuje ako odsek 2. 4. Za § 6 sa vkladá § 6a, ktorý vrátane nadpisu znie: „§ 6a Nárokovateľný príspevok (1) Nárokovateľný príspevok je určený na finančné zabezpečenie služieb vo verejnom záujme, ktoré tlačová agentúra vykonáva v rámci hlavnej činnosti podľa § 3 ods. 5. (2) Nárokovateľný príspevok sa poskytuje každoročne zo štátneho rozpočtu v sume rovnajúcej sa 0,0029 % z hrubého domáceho produktu Slovenskej republiky vyjadreného v bežných cenách za kalendárny rok, ktorý dva roky predchádza kalendárnemu roku, na ktorý sa nárokovateľný príspevok poskytuje. Ak je nárokovateľný príspevok na príslušný kalendárny rok určený podľa prvej vety nižší ako nárokovateľný príspevok poskytnutý za predchádzajúci kalendárny rok, poskytne sa nárokovateľný príspevok najmenej v sume nárokovateľného príspevku za tento predchádzajúci kalendárny rok. (3) Nárokovateľný príspevok sa poskytuje na úhradu nákladov alebo výdavkov vynaložených na zabezpečenie služieb vo verejnom záujme, ktoré tlačová agentúra vykonáva v rámci hlavnej činnosti podľa § 3 ods. 5 v kalendárnom roku, na ktorý sa nárokovateľný príspevok poskytuje alebo v nasledujúcich rokoch. (4) Nárokovateľný príspevok sa poskytuje v celej sume bezhotovostne na účet tlačovej agentúry do 31. januára kalendárneho roka, na ktorý sa nárokovateľný príspevok poskytuje. (5) Nárokovateľný príspevok sa pripísaním finančných prostriedkov na účet tlačovej agentúry považuje na účely podľa osobného predpisu15)	za vyčerpaný na určený účel. (6) Náklady a výdavky vynaložené na zabezpečenie služieb vo verejnom záujme, ktoré tlačová agentúra vykonáva v rámci hlavnej činnosti podľa § 3 ods. 5 uhradené z nárokovateľného príspevku, sa sledujú oddelene od iných nákladov a výdavkov. Poznámka pod čiarou k odkazu 15) znie: „15) § 19 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov.“ 5. V § 12 ods. 1 sa vypúšťa písmeno m). Doterajšie písmeno n) sa označuje ako písmeno m).“ Nasledujúci článok sa primerane prečísluje. Novovložený čl. II nadobúda účinnosť 1. januára 2024, čo sa premietne do článku upravujúceho účinnosť. V súvislosti s vložením nového čl. II sa primerane upraví názov zákona. Toľko k pozmeňujúcemu návrhu. Ďakujem.